Miastenìa greva

La miastenìa greva (miastenia gravis) a l'é na maladìa crònica dla gionsion nevromuscolar.
Da la mira clìnica a l'é caraterisà da debolëssa muscolar e fiaca viaman pì fòrta dij mùscoj volontari.

La maladìa a antërferiss an sla trasmission ëd l'ampulsion nervosa dal motonevron alfa a le fibrocélule muscolar; l'alterassion dla trasmission a livel dla gionsion nevromuscolar a l'ha na patogénesi àuto-imuna: dj'anticòrp fabricà dal tim a ataco l'arsetor për l'acetilcolin-a, an provocandne na fòrta ardussion.

La maladìa a colpiss dzortut le fomne.
As presenta ëd sòlit antra ij vint e ij sinquant'agn.
A son possìbij dle forme prenataj temporarie an dle masnà ëd mare miasténiche, forme congénite anfantij con achit ant ij prim doi agn, e forme dla gioventura con achit prima dij vint agn.

 Evolussion 
L'achit dla maladìa, ëd sòlit malfé da armarché, pì da ràir brusch, as presenta con na stragròssa fatiga e fiaca dij mùscoj ocular; autërtant ëd frequent a peulo esse colpì ij mùscoj mìmich dël moro e ij mùscoj dla mastiassion.
Pì tard a son anteressà ij mùscoj dij brass e coj dël còl.
A l'ancamin, la fiaca dle zòne muscolar colpìe a l'é pì fòrta ëd sèira e a passa apress un perìod d'arpòs.
Con ël progredì dla maladìa, ël perìod d'arpòs dont a-i fa damanca për n'arprèisa fonsional a së slonga, fin ch'a-i riva na paresi fonsional bele che continua.

La maladìa a toca nen la muscoladura seulia e cardìaca, ma a peulo comparì dij fastudi respiratòri ëdcò grev.
L'evolussion a peul esse motobin varia.
An chèich cas d'àutre partìe muscolar a son tocà an pressa; an d'àutri, la maladìa a resta për bomben ëd temp stassionaria ant ël distret tocà a l'inissi.
La mortalità për miastenìa a l'é dël 2%-3%, gropà ëd sòlit a le complicassion respiratòrie.

 Diagnòsi e soen 
La diàgnosi as basa an sël quàder clìnich, su 'd preuve për controlé la fiaca dij mùscoj, su 'd preuve eletro-fisològiche e an sl'arserca d'anticòrp ëspessìfich ant ël sangh dij passient.
Ij soen a consisto ant la soministrassion d'anticolinesteràsich.
L'asportassion sirògica dël tim a l'é arvelasse ùtil, gavà ant ij cas ëd miastenìa localisà mach a j'euj e ant ij malavi pì vej.

Categorìa:Maladìe‎